На основу члана 24. став 1. тачка 2) и члана 33. ст. 1. и 2. Закона о избору народних посланика („Службени гласник РС”, број 14/22), члана 8. став 1. Закона о избору председника Републике („Службени гласник РС”, број 14/22) и члана 26. став 1. Закона о локалним изборима („Службени гласник РС”, број 14/22),

Републичка изборна комисија, на седници одржаној 1. марта 2022. године, донела је

**У П У Т С Т В О**

**ЗА** ОБЈАВЉИВАЊЕ ДОКУМЕНАТА ЛОКАЛНИХ ИЗБОРНИХ КОМИСИЈА **И ЊИХОВО ДОСТАВЉАЊЕ РЕПУБЛИЧКОЈ ИЗБОРНОЈ КОМИСИЈИ**

**I. УВОДНА ОДРЕДБА**

**Предмет упутства**

**Члан 1.**

Овим упутством ближе се уређује начин на који се објављују документа локалне изборне комисије у поступку спровођења избора за народне посланике Народне скупштине, избора за председника Републике и избора за одборнике скупштина јединица локалне самоуправе (у даљем тексту: избори), као и начин на који локална изборна комисија доставља документа Републичкој изборној комисији.

**II. ОБЈАВЉИВАЊЕ ОДЛУКА ЛОКАЛНЕ ИЗБОРНЕ КОМИСИЈЕ**

**Документи које објављује локална изборна комисија**

**Члан 2.**

(1) Одлуке локалне изборне комисије објављују се на веб-презентацији Републичке изборне комисије (у даљем тексту: веб-презентација).

(2) На веб-презентацији се објављују одлуке које локална изборна комисија доноси у поступку спровођења избора, као и одлуке локалне изборне комисије донете у складу са другим надлежностима одређеним Законом о локалним изборима, и то:

1) одлуке у вези са вршењем изборних радњи (одлуке, решења, закључке, извештај о резултатима избора, извештаје о контроли записника о раду бирачких одбора по узорку и др), са евентуалним прилозима (обрасци и др);

2) решења по приговорима и захтевима за поништавање гласања на бирачким местима;

3) пословник локалне изборне комисије;

4) решења о додели мандата одборника и о попуни упражњених одборничких места у скупштини јединице локалне самоуправе;

5) записнике седница локалне изборне комисије.

(3) Поред одлука из става 2. овог члана локална изборна комисија објављује и:

1) сва поднета правна средства у спровођењу избора (приговоре, жалбе, захтеве за поништавање гласања на бирачком месту);

2) одлуке по жалбама;

3) записнике о раду бирачких одбора.

(4) Документ из ст. 2 и 3. овог члана се на веб-презентацији објављује као скенирани документ у PDF формату.

**Документа која објављује локална изборна комисија преко Републичке изборне комисије**

**Члан 3.**

(1) Републичка изборна комисија на веб-презентацији објављује следећа документа локалне изборне комисије:

1) изборне листе кандидата за одборнике скупштине јединице локалне самоуправе;

2) обрасце за подношење изборне листе кандидата за одборнике скупштине јединице локалне самоуправе;

3) обрасце за пријављивање домаћих и страних посматрача рада органа за спровођење избора за одборнике скупштине јединице локалне самоуправе;

4) информацију о броју оверених изјава бирача који су својим потписом подржали изборну листу кандидата за одборнике скупштине јединице локалне самоуправе, за сваку изборну листу, са подацима о томе колико је изјава појединачно оверио сваки од овлашћених оверитеља (јавни бележник, општинска односно градска управа или основни суд, судска јединица или пријемна канцеларија основног суда);

5) информацију о месту и времену обављања примопредаје изборног материјала пре гласања;

6) информацију о броју бирача који су се до дана гласања пријавили локалној изборној комисији ради гласања ван бирачког места.

(2) Лице одговорно за благовремено достављање докумената из става 1. овог члана Републичкој изборној комисији је секретар локалне изборне комисије.

(3) Документ из става 1. овог члана Републичкој изборној комисији се доставља у одговарајућем формату (WORD или EXCEL формат).

**Одговорно лице**

**Члан 4.**

О објављивању и достављању докумената из чл. 2. и 3. овог упутства стара се секретар локалне изборне комисије, који је одговоран за благовремено и уредно објављивање, као и достављање докумената локалне изборне комисије.

**Aдминистратор веб-презентације**

**Члан 5.**

(1) Општински/градски орган управе задужен за обезбеђивање услова за рад локалне изборне комисије дужан је да одреди најмање два лица која ће бити задужена за објављивање докумената локалне изборне комисије из члана 2. овог упутства на веб-презентацији (у даљем тексту: администратор веб-презентације) и да о томе обавести Републичку изборну комисију без одлагања.

(2) Решење о одређивању администратора веб-презентације садржи следеће податке о администратору веб-презентације: име и презиме, број телефона и адресу за пријем електронске поште.

(3) У случају промене администратора веб-презентације, општински/градски орган управе је дужан да о решењу о новом администратору веб-презентације обавести Републичку изборну комисију без одлагања.

**Обавезе секретара локалне изборне комисије у вези са објављивањем одлука локалне изборне комисије**

**Члан 6.**

(1) Секретар локалне изборне комисије у обавези је да сва документа која се у складу са законом и овим упутством објављују на веб-презентацији припреми у складу са одредбама овог упутства и достави администратору веб-презентације ради објављивања на веб-презентацији односно достављања Републичкој изборној комисији ради објављивања на веб-презентацији.

(2) Секретар локалне изборне комисије је дужан да се стара о томе да се сва документа локалне изборне комисије објаве на веб-презентацији без одлагања, а најкасније у року од 24 часа од завршетка седнице на којој су одлуке донете односно од пријема документа.

(3) Изузетно од става 2. овог члана, секретар локалне изборне комисије је дужан да се стара о томе да се одлука локалне изборне комисије по правном средству поднетом током избора објави на веб-презентацији у року од 72 часа од пријема правног средства.

**Обавезе администратора веб-презентације у вези са објављивањем одлука локалне изборне комисије**

**Члан 7.**

 Администратор веб-презентације у обавези је:

1) да документ који му секретар локалне изборне комисије достави у писменом облику ради објављивања на веб-презентацији, без одлагања скенира у PDF формат и објави на веб-презентацији;

2) да документ из члана 3. овог упутства који му секретар локалне изборне комисије достави у електронском облику, достави Републичкој изборној комисији без одлагања електронском поштом на адресу: izbori@parlament.rs.

**Корисничко упутство за објављивање докумената на веб-презентацији**

**Члан 8.**

 За објављивање докумената на веб-презентацији администратор веб-презентације примењује корисничко упутство које доноси секретар Републичке изборне комисије.

**Заштита података о личности приликом објављивања докумената локалне изборне комисије**

**Члан 9.**

(1) Пре објављивања документа на веб-презентацији секретар локалне изборне комисије је дужан да из документа уклони податке о личности псеудонимизацијом или анонимизацијом.

(2) Податак о личности је сваки податак који се односи на физичко лице чији је идентитет одређен или одредив (адреса пребивалишта или боравишта, број телефона, адреса за пријем електронске поште, јединствени матични број грађанина, датум рођења, број личне карте, пасоша и сл).

(3) Псеудонимизација података о личности се врши у документу који је у електронском облику (WORD или EXCEL) тако што се подаци о личности бришу или се замењују са три тачке.

(4) Анонимизација података о личности се врши у документу који је у штампаном облику тако што се подаци о личности прекривају црном бојом након чега се приступа скенирању документа.

**III. ДОСТАВЉАЊЕ ДОКУМЕНАТА ЛОКАЛНЕ ИЗБОРНЕ КОМИСИЈЕ**

**Члан 10.**

(1) Осим објављивања на веб-презентацији, локална изборна комисија је дужна да сваку одлуку коју доноси у вези са спровођењем избора за народне посланике и избора за председника Републике достави Републичкој изборној комисији, у писменом облику и електронским путем.

(2) Одлуке из става 1. овог члана у писменом облику Републичкој изборној комисији се достављају непосредно или путем поште, на адресу Краља Милана 14, 11000 Београд.

(3) Одлуке из става 1. овог члана у електронском облику Републичкој изборној комисији се достављају путем електронске поште, на адресу: rik.arhiva@parlament.rs.

**IV. ЗАВРШНЕ ОДРЕДБЕ**

**Доношење решења о одређивању веб-администратора**

**Члан 11.**

Сваки општински/градски орган управе дужан је да донесе решење о одређивању администратора веб-презентације и достави Републичкој изборној комисији у року од 48 часова од дана ступања на снагу овог упутства.

**Објављивање и ступање на снагу упутства**

**Члан 12.**

(1) Ово упутство се објављује у „Службеном гласнику Републике Србије“ и на веб-презентацији Комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-599/22

У Београду, 1. марта 2022. године

**РЕПУБЛИЧКА ИЗБОРНА КОМИСИЈА**

ПРЕДСЕДНИК

Владимир Димитријевић